Paterna sol·licita una reunió urgent amb Infraestructures per a agilitzar l’obertura del pont que uneix la Coma amb Burjassot que el PP va deixar paralitzada
26/06/2015

# Paterna sol·licita una reunió urgent amb Infraestructures per a agilitzar l’obertura del pont que uneix la Coma amb Burjassot que el PP va deixar paralitzada

[![Pont Mas del Rosari-La Coma](/images/noticias/2015/06/puente.jpg)](/images/noticias/2015/06/puente.jpg)

26.06.2015

Juan Antonio Sagredo vol que el pont puga estar operatiu com més prompte millor per a donar resposta d’una vegada a una actuació que els veïns de Mas del Rosari-la Coma porten dècades reclamant

L’Ajuntament de Paterna, a través de la regidoria d’Infraestructures, ha sol•licitat hui una reunió amb caràcter d’urgència amb la Direcció General d’Obres Públiques de l’Entitat d’Infraestructures (EIGE) per a abordar l’obertura del pont sobre la carretera CV-31 que connecta el barri de Mas del Rosari-la Coma amb el Campus de Paterna de la Universitat de València i que en estos moments es troba paralitzada.

L’alcalde de Paterna, Juan Antonio Sagredo, vol que esta infraestructura puga obrir-se al trànsit rodat com més prompte millor i es puguen continuar amb els treballs de redacció de l’estudi, adaptació i adequació de l’històric pont que actualment es troben suspesos de manera temporal per un problema d’assumpció de competències.

I és que, segons ha explicat Sagredo, la Conselleria d’Infraestructures, a través de l’EIGE, va autoritzar a l’Ajuntament de Paterna a dur a terme les actuacions i estudis necessaris sobre el pont, sempre que, el consistori fora el responsable de les actuacions i a més passara a ser el responsable de la conservació i explotació de la infraestructura, una responsabilitat esta última que el PP mai ha traslladat al ple per a aconseguir l’acord plenari indispensable per a realitzar qualsevol actuació sobre la històrica connexió.

A este respecte, Juan Antonio Sagredo ha afirmat que l’objectiu dels socialistes és assentar-se, tan ràpidament com siga possible, amb els nous responsables de l’Entitat d’Infraestructures de la Generalitat Valenciana per a abordar i redefinir les competències sobre el pont, ja que entén que, sent una infraestructura de titularitat autonòmica, per coherència, el manteniment i explotació d'esta ha de ser assumit per ells com a propietaris.

En este sentit, Sagredo també ha afirmat que, una vegada superat este escull, podran reprendre’s els treballs sobre el pont alhora que ha puntualitzat que “tot este assumpte, més que de terminis o d’obres, és una qüestió de voluntat política, de diàleg i d’arribar a acords”, pel que ha lamentat la poca iniciativa i interés de l’anterior equip de govern per l’obertura d’esta connexió, ja que des de desembre de 2014, i abans inclús de contractar les proves de càrrega, podrien haver-hi negociat amb la conselleria les competències sobre el pont.